शादी समारोह में हवाई फायर किया; शास्त्री बोले-जो करेगा, सो भरेगा
Bageshwar Dham Sarkar Dhirendra Krishna Shastri Controversy; बागेश्वर धाम के पीठाधीश्वर धीरेंद्र शास्त्री के भाई शालिगराम गर्ग का बुधवार को एक और वीडियो सामने आया है। जिसमें वह कट्टे से फायर कर रहा है।
बागेश्वर धाम के पीठाधीश्वर धीरेंद्र शास्त्री के भाई सौरव उर्फ शालिगराम गर्ग का बुधवार को एक और वीडियो सामने आया है। जिसमें वह कट्टे से फायर करता नजर आ रहा है। इससे पहले वायरल हुए वीडियो को लेकर पुलिस ने एक दिन पहले ही मामला दर्ज किया है।
इधर, धीरेंद्र शास्त्री ने अपना पक्ष रखा है। उन्होंने कहा कि हर विषय को हमसे न जोड़ा जाए। कानून निष्पक्षता से जांच करे। वहीं भीम आर्मी के प्रमुख चंद्रशेखर ने आरोपी की जल्द गिरफ्तारी नहीं होने पर आंदोलन की चेतावनी दी है।
दोनों वीडियो छतरपुर जिले के गढ़ा गांव में 11 फरवरी को हुई अहिरवार समाज की बेटी की शादी के हैं। रविवार को शालिगराम का पहला वीडियो वायरल हुआ। इसमें उसके एक हाथ में सिगरेट और दूसरे में कट्‌टा है। वह दुल्हन के परिजन से गाली-गलौज करके उन्हें धमका रहा है। इस घटना की शिकायत पुलिस से नहीं की गई थी। पुलिस ने खुद संज्ञान लेते हुए केस दर्ज किया और लड़की के पिता के बयान लिए।
नए वीडियो में शालिगराम पंडाल में घुसता दिख रहा
बुधवार को वायरल हुए दूसरे वीडियो में शालिगराम हाथ में कट्टा लिए अपने साथियों के साथ शादी पंडाल में घुसता नजर आ रहा है। वहां मौजूद लोग उसे समझाने की कोशिश कर रहे हैं। तभी वह शादी में शामिल लोगों के बीच हवाई फायर कर देता है।
शादी का कार्यक्रम बदला गया तो नाराज हो गया शालिगराम
बताया जा रहा है कि अहिरवार परिवार ने पहले अपनी बेटी की शादी बागेश्वर धाम में होने वाले सामूहिक विवाह समारोह में करने के लिए आवेदन दिया था। बाद में निजी कार्यक्रम करने का फैसला किया। इसी से गुस्सा होकर शालिगराम ने लड़की की शादी के दिन उत्पात मचाया।
धीरेंद्र शास्त्री बोले- जो करेगा, सो भरेगा
'श्री सीताराम भगवान की जय, बागेश्वर धाम की जय, संन्यासी बाबा की जय। अभी-अभी सोशल मीडिया के द्वारा शालिगराम जी का एक विषय हमारे संज्ञान में आया। देखो हम गलत के साथ नहीं हैं। कानून निष्पक्षता और पारदर्शिता से इसकी जांच करे। हम कतई गलत के साथ नहीं हैं और हर विषय को हमसे न जोड़ा जाए।
हम अपने मार्ग में, सनातन हिंदुत्व और सहर्षि बागेश्वर बालाजी की सेवा में अनवरत लगे हुए हैं, इसलिए कृपा करके हर विषय को हमसे ना जोड़ा जाए। इस देश में संविधान है। जो करेगा, सो भरेगा। हम सत्य के साथ हैं। धन्यवाद।'
प्रत्यक्षदर्शी बोले- हम डरे हुए हैं, सुरक्षा मिले
घटना के बाद से दलित परिवार की बस्ती में दहशत है। लड़की के पिता कल्लू अहिरवार सहित परिजन बार-बार अपने बयान बदल रहे हैं। विवाह में शामिल रहे लड़की के पड़ोसी और वारदात के चश्मदीद हेमराज अहिरवार ने कहा कि सभी लोग डरे हुए हैं। मैं भी डर रहा हूं। हमें सुरक्षा दी जाए। सुरक्षा नहीं दी गई तो हमें मार दिया जाएगा।
लड़की के पिता बोले- शालिगराम ने जान से मारने की धमकी दी
पुलिस को दिए बयान में लड़की के पिता कल्लू अहिरवार ने कहा, 'मैं ग्राम गढ़ा में रहता हूं। मजदूरी करता हूं। 11 फरवरी को मेरी बेटी सीता अहिरवार की शादी ग्राम अक्टोहा निवासी आकाश अहिरवार से हो रही थी। शादी समारोह के दौरान रात 12 बजे गांव का शालिगराम गर्ग मेरे घर के सामने लगे टेंट में आया और गालियां देकर बोला- तेज आवाज में गाना क्यों बजा रहे हो?
सिगरेट जलाकर अपने हाथ में कट्टा लहराते हुए लोगों को डराने-चमकाने लगा। मौके पर खड़े लोगों के साथ धक्का-मुक्की करने लगा। धक्का-मुक्की में किसी को चोट नहीं आई थी, लेकिन टेंट में लगी कुर्सियां तोड़कर नुकसान कर दिया।
शालिगराम बोला- मेरी बात नहीं मानोगे तो जान से मार दूंगा। डर के कारण थाने पर पहले रिपोर्ट लिखाने नहीं आ सका था। शालिगराम गर्ग से मुझे और मेरे परिवार को खतरा है। पुलिस के मेरे घर आने पर रिपोर्ट लिखवाया हूं, इस पर कार्रवाई की जाए।'
भीम आर्मी प्रमुख ने एफआईआर पर उठाए सवाल
एफआईआर दर्ज होने के बाद भीम आर्मी के प्रमुख चंद्रशेखर ने अपने बयान में पुलिस से आरोपी शालिगराम की 48 घंटे में गिरफ्तारी की मांग की है। उन्होंने कहा कि यदि गिरफ्तारी नहीं की गई तो वे आंदोलन करेंगे। भीम आर्मी ने एफआईआर पर भी सवाल उठाए हैं। एफआईआर में आरोपी के साथ शामिल अन्य लोगों के नाम नहीं लिखे गए हैं और अवैध हथियार के संबंध में भी कार्रवाई नहीं हुई है।
पं.धीरेंद्र शास्त्री से जुड़ी ये खबर भी पढ़ें...
बागेश्वर धाम के पं.धीरेंद्र शास्त्री के भाई पर FIR
बागेश्वर धाम के पीठाधीश्वर पं. धीरेंद्र शास्त्री के भाई सौरव गर्ग उर्फ शालिगराम पर पुलिस ने FIR दर्ज की है। दो दिन पहले शालिगराम का एक वीडियो फेसबुक पर वायरल हुआ था, जिसमें वह सिगरेट और हाथ में कट्टा लेकर एक शादी समारोह में लोगों को धमका रहा है। पुलिस ने एससी/एसटी अधिनियम के तहत मामला दर्ज किया है। पूरी खबर यहां पढ़ें